## Odluka o koncesiji pomorskog dobra u svrhu izgradnje i gospodarskog korištenja luke posebne namjene - luke nautičkog turizma Novi Vinodolski

### NN 92/2008 (8.8.2008.), Odluka o koncesiji pomorskog dobra u svrhu izgradnje i gospodarskog korištenja luke posebne namjene - luke nautičkog turizma Novi Vinodolski

# VLADA REPUBLIKE HRVATSKE

**2918**

Na temelju članka 80. stavka 4. točke 2. Zakona o pomorskom dobru i morskim
lukama (»Narodne novine«, br. 158/2003, 100/2004 i 141/2006), Vlada Republike
Hrvatske je na sjednici održanoj
31. srpnja 2008. godine donijela

## ODLUKU

### O KONCESIJI POMORSKOG DOBRA U SVRHU IZGRADNJE I GOSPODARSKOG KORIŠTENJA LUKE POSEBNE NAMJENE – LUKE NAUTIČKOG TURIZMA NOVI VINODOLSKI

I.

Sukladno Odluci o javnom prikupljanju ponuda za dodjelu koncesije za izgradnju i
gospodarsko korištenje luke posebne namjene – luke nautičkog turizma Novi
Vinodolski, klase: 934-01/07-01/03, urbroja: 5030116-08-1, od 10. travnja 2008.
i na temelju prijava pristiglih na Javno prikupljanje ponuda za dodjelu
koncesije za izgradnju i gospodarsko korištenje luke posebne namjene – luke
nautičkog turizma Novi Vinodolski (»Narodne novine«, broj 46/2008), te mišljenja
Stručnog tijela za ocjenu ponuda za koncesije na pomorskom dobru, osnovanog
sukladno članku 23. stavku 3. Zakona o pomorskom dobru i morskim lukama, Vlada
Republike Hrvatske (u daljnjem tekstu: Davatelj koncesije) daje društvu Nautica
Mare d.o.o., Karlovac (u daljnjem tekstu: Ovlaštenik koncesije), ovlaštenje za
izgradnju i gospodarsko korištenje luke posebne namjene – luke nautičkog turizma
Novi Vinodolski.

II.

Ovom Odlukom daje se koncesija na lučko područje-pomorsko dobro luke posebne
namjene – luke nautičkog turizma Novi Vinodolski označeno koordinatama u Gauss-Krügerovoj
projekciji kako slijedi:
Kopneni dio lučkog područja luke posebne namjene – luke nautičkog turizma Novi
Vinodolski obilježen je točkama sa svojim koordinatama:

TOČKA 1         5 483 598.01         4 998 190.76
TOČKA 2         5 483 619.11         4 998 209.35
TOČKA 3         5 483 506.25         4 998 190.42
TOČKA 4         5 483 520.36         4 998 128.07
TOČKA 5         5 483 471.17         4 998 089.13
TOČKA 6         5 483 465.56         4 998 089.49

Granica morskog dijela luke posebne namjene – luke nautičkog turizma Novi
Vinodolski obilježena je točkama sa svojim koordinatama:

TOČKA 6           5 483 465.56         4 998 089.49
TOČKA 7           5 483 441.15         4 998 078.95
TOČKA 8           5 483 434.06         4 998 030.81
TOČKA 9           5 483 522.30         4 998 932.46
TOČKA 10         5 483 687.76         4 998 070.69
TOČKA 11         5 483 608.98         4 997 160.91
TOČKA 12         5 483 631.25         4 998 179.96
TOČKA 1         5 483 598.01           4 998 190.76

Navedeno područje označeno je na snimci katastarskog plana za k.o. Novi
Vinodolski, izrađenog u mjerilu 1:1000, koji čini Prilog I. ovoj Odluci, a ne
objavljuje se u »Narodnim novinama«.
Ukupna površina koncesioniranog lučkog područja – pomorskog dobra iznosi 4.940
m2 kopnenog dijela i 33.058 m2 morskog dijela, što ukupno iznosi 37.998 m2.

III.

Koncesija se daje u svrhu izgradnje i gospodarskog korištenja luke posebne
namjene – luke nautičkog turizma Novi Vinodolski.
Ovlaštenik koncesije je dužan izgraditi luku prema ishođenoj lokacijskoj i
građevinskoj dozvoli, te u opsegu opisanom u Studiji gospodarske opravdanosti,
koja čini Prilog II. ove Odluke i ne objavljuje se u »Narodnim novinama«.
Ovlaštenik koncesije je dužan najkasnije u roku od 24 mjeseca od dana
zaključenja ugovora o koncesiji iz točke VII. ove Odluke dovršiti izgradnju i
predati Davatelju koncesije uporabnu dozvolu.
Ovlaštenik koncesije je dužan za svaku daljnju gradnju ili rekonstrukciju na
pomorskom dobru ishoditi suglasnost Davatelja koncesije, te lokacijsku i
građevinsku dozvolu.
Ovlaštenik koncesije se obvezuje da lučko područje – pomorsko dobro koje ovom
Odlukom dobiva na gospodarsko korištenje, koristi isključivo za obavljanje
djelatnosti za koje je registriran i za koje je utvrđena namjena luke.

IV.

Ovlaštenik koncesije je dužan gospodarski koristiti luku nautičkog turizma,
sukladno Zakonu o pomorskom dobru i morskim lukama, drugim zakonima i
podzakonskim aktima iz područja sigurnosti plovidbe, zaštite okoliša, i to na
način koji će osigurati zaštitu okoliša.
Ovlaštenik koncesije ne može prava stečena koncesijom niti djelomično niti u
cijelosti prenositi na drugog bez izričitog odobrenja Davatelja koncesije.

V.

Davatelj koncesije daje na korištenje pomorsko dobro navedeno u točki II. ove
Odluke Ovlašteniku koncesije na vremensko razdob­lje od 25 godina, računajući od
dana sklapanja ugovora o koncesiji pomorskog dobra.

VI.

Za korištenje pomorskog dobra navedenog u točki II. ove Odluke, Ovlaštenik
koncesije se obvezuje da će uredno plaćati davatelju koncesije godišnju naknadu.
Godišnja naknada koju Ovlaštenik koncesije plaća za korištenje pomorskog dobra
sastoji se iz dva dijela:
a) stalni dio u iznosu od 15,00 kuna po m2 zauzete površine pomorskog dobra
godišnje, odnosno 569.970,00 kuna godišnje u jednom obroku;
b) promjenjivi dio naknade u iznosu od 13% od ukupnog godišnjeg prihoda luke.
Navedena naknada plaća se na sljedeći način:
Stalni dio naknade plaća se unaprijed za tekuću godinu najkasnije do 1. ožujka:
– za godinu u kojoj je dana koncesija i za godinu u kojoj koncesija ističe,
naknada se plaća razmjerno mjesecima korištenja;
– za početnu godinu koncesijskog perioda naknada se plaća u roku od 45 dana od
dana sklapanja ugovora o koncesiji.
Promjenjivi dio naknade plaća se unatrag u dva obroka, i to:
– do 30. rujna u tekućoj godini prema prometu u prvom polugodištu;
– do 30. travnja za drugo polugodište protekle godine.

VII.

Na temelju ove Odluke ovlašćuje se ministar mora, prometa i infrastrukture da
sklopi ugovor o koncesiji pomorskog dobra iz točke II. ove Odluke, kojim će se
detaljno urediti ovlaštenja Davatelja koncesije, te prava i obveze Ovlaštenika
koncesije, posebice u odnosu na zaštitu okoliša, sigurnost plovidbe, održavanje
i osiguranje luke, te nadzor nad dinamikom investicije.

VIII.

Ovlaštenik koncesije je dužan u roku od 30 (trideset) dana od dana donošenja ove
Odluke, Davatelju koncesije dostaviti garanciju banke radi dobrog izvršenja
posla u korist Republike Hrvatske – Ministarstva financija na iznos od 15% od
vrijednosti investicije, a koja prema Elaboratu gospodarske opravdanosti i
programu ulaganja u izgradnju luke nautičkog turizma koji prileži ponudi iznosi
80.300.000,00 kuna, s rokom važenja garancije 6 mjeseci po završetku planiranoga
investicijskog ciklusa, a koja garancija je bezuvjetna, bez prigovora i
naplativa na prvi poziv.
Ovlaštenik koncesije je dužan najkasnije u roku od dvije godine od dana
donošenja ove Odluke ishoditi lokacijsku dozvolu i dostaviti ju Ministarstvu
mora, prometa i infrastrukture.
Ako Ovlaštenik koncesije ne dostavi garanciju iz stavka 1. ove točke i
lokacijsku dozvolu iz stavka 2. ove točke, neće se potpisati ugovor o koncesiji
iz točke VII. ove Odluke, te Ovlaštenik koncesije gubi sva prava utvrđena ovom
Odlukom.

IX.

Ova Odluka stupa na snagu danom donošenja, a objavit će se u »Narodnim
novinama«.

Klasa: 934-01/07-01/03
Urbroj: 5030116-08-5
Zagreb, 31. srpnja 2008.

Potpredsjednica
Vlade i ministrica obitelji, branitelja
i međugeneracijske
solidarnosti
**Jadranka Kosor, dipl. iur.**, v. r.

Odluka, NN 92/2008-2918
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)